716/2019

Útdráttur

L kærði úrskurð héraðsdóms þar sem hafnað var kröfu hans um að X yrði gert að sæta gæsluvarðhaldi. Í úrskurði Landsréttar kom fram að X væri undir sterkum grun að hafa framið afbrot sem að lögum gæti varðað 10 ára fangelsi og með vísan til alvarleika þess afbrots var fallist á að gæsluvarðhald væri nauðsynlegt með tilliti til almannahagsmuna sbr. 2. mgr. 95. gr. laga nr. 88/2008 um meðferð sakamála.

Úrskurður Landsréttar

Landsréttardómararnir A-kk-nf E. J-kk-nf, E-kk-nf J-kk-nf og H-kvk-nf Þ-kvk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 25. október 2019, sem barst réttinum ásamt kærumálsgögnum 28. sama mánaðar. Kærður er úrskurður Héraðsdóms Reykjavíkur 25. október 2019 í málinu nr. […]/2019 þar sem hafnað var kröfu sóknaraðila um að varnaraðila verði gert að sæta gæsluvarðhaldi. Kæruheimild er í llið 1. mgr. 192. gr. laga nr. 88/2008 um meðferð sakamála.

2 Sóknaraðili krefst þess að hinn kærði úrskurður verði felldur úr gildi og að fallist verði á kröfu hans um að varnaraðila verði gert að sæta gæsluvarðhaldi til föstudagsins 22. nóvember 2019 klukkan 16.

3 Varnaraðili krefst þess að hinn kærði úrskurður verði staðfestur.

Niðurstaða

4 Samkvæmt 2. mgr. 95. gr. laga nr. 88/2008, sem krafa sóknaraðila er reist á, má úrskurða sakborning í gæsluvarðhald þótt skilyrði ad liðar 1. mgr. greinarinnar séu ekki fyrir hendi ef sterkur grunur leikur á að hann hafi framið afbrot sem að lögum getur varðað 10 ára fangelsi, enda sé brotið þess eðlis að ætla megi varðhald nauðsynlegt með tilliti til almannahagsmuna. 5 Gögn málsins bera með sér að varnaraðili sé undir sterkum grun um að hafa framið afbrot sem að lögum getur varðað 10 ára fangelsi. Á hinn bóginn er það ekki nægjanlegt til að fallist verði á kröfu sóknaraðila heldur verður það skilyrði jafnframt að vera til staðar að ætla megi varðhald nauðsynlegt með tilliti til almannahagsmuna.

6 Í gögnum málsins liggur fyrir skýrsla réttarmeinafræðings 23. október 2019 þar sem áverkum á brotaþola er lýst og ályktanir dregnar um tilurð þeirra og alvarleika. Í samantekt um áverkana segir að þeir vitni um „mörg högg, líklega einhver spörk og að mögulega hafi verið stappað á andlitinu, og að þessar aðfarir hafi sérstaklega beinst að höfði og andliti, ásamt því að tekið hafi verið um hálsinn og þrengt að“. Um útlit áverka á hálsi brotaþola segir að þeir bendi „sterklega til þess að þeir hafi orðið fyrir umlykjandi þrýsting gagnvart hálsinum“. Segir þar jafnframt um útlit áverkanna á hálsi að þeir bendi „til taks annars manns um hálsinn, líklega með hendi en áverkarnir eða hluti þeirra gæti einnig skýrst af hálstaki með handlegg“. Um alvarleika áverka á höfði brotaþola segir: „Ef meðvitundarskerðing hefur orðið í drjúga stund má þannig segja að hún hafi verið sett í lífshættulegt ástand og ekki sjálf getað varið loftvegi sína með … hættu á köfnun, meðal annars vegna þess blóðs sem ætla má að komið hafi inn í kokið“. Loks kemur fram um alvarleika áverka á hálsi að hafi tak um hann valdið „meðvitundarskerðingu [megi] segja að hún hafi verið í lífshættulegu ástandi vegna yfirvofandi blóðþurrðarskaða í miðtaugakerfinu“.

7 Samkvæmt framangreindu ber skýrsla réttarmeinafræðingsins með sér að árásin á brotaþola sem er barn að aldri hafi verið mjög gróf og harkaleg og að hún kunni að hafa verið í lífshættu meðan á henni stóð þótt áverkarnir sem slíkir hafi ekki verið taldir lífshættulegir. Í dómaframkvæmd hefur verið lagt til grundvallar að ríkir almannahagsmunir standi til þess að menn sem sterklega eru grunaðir um svo alvarleg ofbeldisbrot gangi ekki lausir, sbr. meðal annars til hliðsjónar dóm Hæstaréttar 12. desember 2017 í máli nr. 774/2017. Með vísan til alvarleika þess afbrots sem varnaraðili er sterklega grunaður um að hafa framið er fallist á að gæsluvarðhald sé nauðsynlegt með tilliti til almannahagsmuna og að honum verði gert að sæta gæsluvarðhaldi.

8 Samkvæmt framangreindu verður hinn kærði úrskurður felldur úr gildi og varnaraðila gert að sæta gæsluvarðhaldi eins og nánar greinir í úrskurðarorði.

Úrskurðarorð:

Hinn kærði úrskurður er felldur úr gildi.

Varnaraðili, X, skal sæta gæsluvarðhaldi allt til föstudagsins 22. nóvember 2019 klukkan 16.